7337

**7337** ye un curtiumetraxe español de terror pantásticu del añu 2000 dirixíu por Sergio G. Sánchez. Según el propiu director, el guión ye precursor de la película El orfanato. El cineasta asturianu Ramón Lluis Bande nel so análisis sobre cine asturianu camienta que ye *«el meyor curtiumetraxe de ficción de la historia del cine asturianu»*.  

## Argumentu
Una maestra llega a una escuela rural nun pueblu del occidente d’Asturies, Naviel.la, abandonáu de magar la Guerra Civil. Ellí decátase de fenómenos estraños, como l’apaición de neños y ruíos desiguaos, suxiriendo que’l llugar ta embruxáu."*Los monstruos d'unos neños asesinaos na guerra del 36 protagonicen la historia de la llegada d'una maestra a una escuela rural abandonada nun pueblu pantasma del occidente asturianu*." 

## Producción
**7337** foi escritu y dirixíu por Sergio G. Sánchez nel añu 2000. Prodúxolu Raúl Díaz pa la compañía asturiana Watson Pepe S.L.

El curtiumetraxe ye conocíu por ser el precursor de la célebre película de terror El orfanato (2007), col guión escritu tamién por Sánchez y que marcaría la so primer collaboración col director Juan Antonio Bayona. Según Sánchez, **7337** ye una especie de versión curtia de la historia que depués desendolcaría nel llargumetraxe.​ 

## Repartu

*   Marta Belaustegui como la maestra
* Arsenio González como’l pastor
* Enrique Sánchez-Marín como’l neñu
* Covadonga González como la neña del suétanu
* Nadia García, Daniel Álvarez, Irene Sáez, Tarsila Sánchez, Ana Fernández, Víctor González y Juan González como los neños del monte.

## Recepción

### Recepción y Crítica
El curtiumetraxe foi perbién recibíu per parte de la crítica, destacándose la so calidá técnica y el so enfoque dientro del xéneru de terror góticu.

* El cineasta asturianu Ramón Lluis Bande camienta que ye «*el meyor curtiumetraxe de ficción de la historia del cine asturianu*» y que se trata de *«una película de terror qu’a pesar d’apostar poles maneres del cine industrial –y pol curtiumetraxe como llave qu’abre la puerta de la industria– tien un compromisu esplícitu cola historia de la tierra na que se rueda.»* Señala tamién nel so análisis sobre’l Nuevu Cine Asturianu que *«la crítica asturiana destacó nel so momentu que la película funciona a la perfección como filme de xéneru pantásticu de terror y, al tiempu, como alegoría sociopolítica.»*

* *P. Tur* del *Periódico de Ibiza y Formentera* describió la obra como «*un curtiumetraxe de gran calidá técnica y estilu clásicu […], que s’asitia na llinia sobrenatural que volvió a les pantalles nos caberos años*».

* *Javier Ocaña* del diario *El País* señaló que representa’l primer éxitu de Sánchez nel curtiumetraxe español. Calificólu como una «perbona pieza de terror con aspiraciones de fabulación gótica».

* *Miguel Barrero* d’*El Cuaderno* remarcó que, enantes que Sánchez guionizara grandes éxitos como *El orfanato*, *Lo imposible* y *[[Palmeras en la nieve]]*, yá amosaba maneres con curtiometraxes como 7337 y *Temporada baja*.

#### Valoración Llingüística
L’Academia de la Llingua Asturiana valoró positivamente’l curtiumetraxe en términos de normalización llingüística del asturianu. La institución destacó que la película presentaba a una maestra —una persona culta y de prestixu— escribiendo’l so diariu personal n’asturianu y calteniendo una conversación espontánea nesta llingua con un neñu. Afirmaron que *7337* yera un «ejemplu a siguir» pa otros artistes que buscaren retratar la realidá d’Asturies. Cinematográficamente, l’Academia resaltó la espresividá de Marta Belaustegui y la gran tensión llograda na «austera» historia.

## Referencies

## Bibliografía

* HAVEL, J. (2002). 7337. Cuadernos de la Filmoteca d’Asturies. Conseyería de Cultura del Principáu d’Asturies.